મુંબઈ – અહીંના વાનખેડે સ્ટેડિયમ ખાતે આજે રમાઈ ગયેલી ફાઈનલ મેચમાં ચેન્નાઈ સુપર કિંગ્સે સનરાઈઝર્સ હૈદરાબાદને 8-વિકેટથી હરાવીને આઈપીએલની 11મી મોસમનું વિજેતાપદ હાંસલ કરી લીધું છે. મહેન્દ્ર સિંહ ધોનીના સુકાનીપદ હેઠળ ચેન્નાઈ સુપર કિંગ્સે આ ત્રીજી વાર ટ્રોફી જીતી છે. ધોનીએ ટોસ જીતી પહેલા ફિલ્ડિંગ લીધી હતી. હૈદરાબાદ ટીમે તેના હિસ્સાની 20 ઓવરમાં 6 વિકેટે 178 રનનો સ્કોર કર્યો હતો. તેના જવાબમાં ચેન્નાઈ ટીમે ઓપનર શેન વોટસનના અણનમ 117 રનના તોતિંગ યોગદાન સાથે 18.3 ઓવરમાં 2 વિકેટના ભોગે 181 રન કરીને મેચ જીતી લીધી હતી. વોટસને 51 બોલમાં 100 રન પૂરા કર્યા હતા જેમાં 8 છગ્ગા અને 7 ચોગ્ગાનો સમાવેશ થતો હતો. ત્યારબાદ એણે બીજા ચાર ચોગ્ગા પણ ફટકાર્યા હતા. આઈપીએલની આ મોસમમાં આ તેની બીજી સદી હતી.